Xanirva a lieky od bolesti
Dobrý deň,

dnes mi predpísali liek Xanirva 20. Aké lieky proti bolesti 
chrbtice môžem pri tomto lieku užiť?
Môžu mi podať infúziu Magnesium, Mesocain, Guajacuran a Novalgin?
   Ďakujem pekne za vašu odpoveď.
Dobrý deň,
ďakujeme za Vašu otázku.
Liek Xanirva vytvára s mnohými liekmi interakcie, ktoré vedú k zvýšeniu jeho účinku, čo môže zvýšiť riziko krvácania. Medzi voľnopredajné bezpečné analgetiká a antipyretiká (lieky proti bolesti a horúčke) sú prípravky s obsahom paracetamolu. Dospelí a dospievajúci vo veku 15 rokov a viac (> 50 kg) môžu užívať 1-2 tablety (500-1 000 mg) v jednej dávke s intervalom medzi dávkami aspoň 4 hodiny. Maximálna jednotlivá dávka sú 2 tablety (1 000 mg), maximálna denná dávka je 8 tabliet (4 000 mg).
Počas liečby liekom Xanirva je potrebné sa vyhnúť liečivám patriacich do skupiny NSAID, teda nesteroidné protizápalové lieky. Sú to liečivá ako ibuprofén, kyselina acetylsalicylová, diklofenak, či naproxén. Liečba liekmi z tejto skupiny je vhodná iba po porade s ošetrujúcim lekárom.
Súbežné podávanie lieku Xanirva a liekov Mesocain a Novalgin si vyžaduje opatrnosť. Kombinácia s liekom Mesocain môže viesť ku zvýšenému účinku Xanirvy so zvýšeným rizikom krvácania, s Novalginom je prítomné riziko jej zníženého účinku. Jedná sa o interakcie klinicky stredne závažné a je na zvážení lekára prínos liečby a uvedené riziká. Preto je potrebné pri predpise akýchkoľvek liekov informovať lekára o liečbe liekom Xanirva.
Prajem pekný zvyšok dňa.
S pozdravom
PharmDr. Veronika Kiabová